Porto

Porto je wulkoměsto na sewjeru Portugalskeje. Druhe najwjetše město kraja po stolicy Lisabon leži nad rěku Douro blisko wuliwa do Atlantiskeho oceana. Metropolowy rum ma něhdźe 1,8 milionow wobydlerjow. Porto je stare wikowanske město a jedne z najstaršich na Iberiskej połkupje.

Grjekojo załožichu tu w starowěku přistaw Kalos („rjany [přistaw]“), kotryž Romjenjo potom přemjenowachu do Portus Cale (samsny woznam). W lěće 540 přetwarichu Zapadni Gotojo Porto k twjerdźizny a biskopskemu sydłu. Wot 716 do 868 a znowa mjez 997 a 1050 knježachu tu muslimscy Maurojo. W lěće 1096 dósta křižer Hendrich z Burgundskeje hrabinstwo Portocale za wićestwo. Z hrabinstwa wuwiwaše so kralestwo Portugalska, kotrež bu po měsće pomjenowane.

Dźensa je Porto z tekstilnej, metalowej a chemiskej industriju, wolijowej rafineriju, zamórskim přistawom Leixões a mjezynarodnym lětanišćom hospodarske a wikowanske srjedźišćo Portugalskeje kaž tež – jako sydło uniwersity, wuměłstwoweje akademije, muzejow a dźiwadłow – wuznamne kulturne město. W lěće 2001 bě hromadźe z nižozemskim Rotterdamom kulturna stolica Europy. Historiski centrum słuša wot 1996 k swětowemu herbstwu UNESCO.

mini|center|upright=2|Panorama Porta

 Žórła 

 Wotkaz 

Kategorija:Sydlišćo při Atlantiskim oceanje
Kategorija:Sydlišćo z mórskim přistawom